《题竹根道人》
明代·王汝玉

早年曾作长安客，游遍东城与南陌。老来却秉岁寒心，情与竹君相莫逆。

平生遇竹成久留，不异当年王子猷。词人为作竹根传，饱食渭川千亩秋。

迩来归卧吴山久，白发萧萧心不朽。兴酣按节竹间歌，却笑吴兴馋太守。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。